ઘણા સમયથી નીતીશકુમાર પર બધાની નજર હતી, કારણ કે બિહારમાં મુખ્ય પ્રધાન તરીકે તેમની પ્રતિભા સારી છે. એમણે કેટલાક મુદ્દે ભાજપના વિરોધી હોવાની છાપ ઊભી તો કરી જ હતી એટલે જ વિપક્ષો એક થઈને મહાગઠબંધન રચશે તો તેમના જોડાણની પણ શક્યતા હતી. રાજકારણમાં તકવાદ એ હવે જૂની બાબત થઈ ગઈ છે, તેને મુત્સદીગીરી તરીકે ઓળખવામાં આવે છે. જેવું જમ્મુ-કાશ્મીરમાં મહેબૂબા મુફતી અને ભાજપ વચ્ચે થયું તેવું જ બિહારમાં નીતીશ અને લાલુ યાદવ વચ્ચે થયું. લાલુ યાદવ સાથે છેડો ફાડીને નીતીશે ભાજપ સાથે જોડાણ કર્યું અને રાતોરાત પાછા મુખ્ય પ્રધાન બની બેઠા, નહીં તો 2014ની લોકસભાની ચૂંટણીમાં તેઓ ભાજપની વિરુદ્ધ હતા. 2014માં પવનની દિશા શાસન પરિવર્તન માટેની હતી. બિહારમાં ભાજપે 40 લોકસભાની બેઠકોમાંથી બાવીસ બેઠકો પર વિજય મેળવ્યો હતો, પરંતુ વિધાનસભાની ચૂંટણીમાં નીતીશ અને લાલુપ્રસાદના પક્ષોએ બહુમતી મેળવીને સરકાર રચી હતી.